Հարյանա

Հարյանա, նահանգ հյուսիսարևմտյան Հնդկաստանում։ Կազմավորվել է 1966 թվականին, Փենջաբ նահանգի հարավային շրջաններից, որտեղ բնակչությունը խոսում է հինդու լեզուներով։ Տարածությունը 44 հազար կմ² է, բնակչությունը՝ 11 միլիոն (1975 թվականին), վարչական կենտրոնը՝ Չանդիգարհ։ Գտնվում է Ինդոս-Գանգեսյան դաշտավայրում։ Տնտեսությունն ունի ագրարային բնույթ։ Ցանքատարածությունների 40%-ը ոռոգվում է։ Մշակում են ցորեն, գարի, կորեկ, ընդեղեն, բամբակենի, շաքարեղեգ, յուղատուներ (գետնընկույզ և այլն)։ Զբաղվում են ցեղական խոշոր եղջերավոր անասնապահությամբ։ Արդյունաբերության հիմնական ճյուղերն են բամբակեղենի, սննդի (հիմնականում շաքարի), ապակու, թղթի արտադրությունը։ Կա տրակտորի գործարան։